Vabariigi Valitsus algatas täna seaduseelnõu, et võtta Eesti õigusesse üle Euroopa Liidu direktiiv, mis keelab ebaseaduslikult  riigis viibivate välismaalaste töölevõtmise.    Direktiiv nõuab, et liikmesriigid kehtestavad tööandjatele illegaalide palkamise vastu karistused - trahvi ja illegaali väljasaatmiskulude kandmise, teatas siseministeerium. Lisaks võib määrata täiendavad karistusi: riiklikest toetustest ilmajätmine, riigihangetel osalemise õigusest ilmajätmine ning juba antud riiklike toetuste tagasinõudmine.    Karmimate karistuste kehtestamist nõuab direktiiv eriti tõsiste juhtumite puhul nagu korduvad  rikkumised, suure arvu kolmandate riikide kodanike ebaseaduslik töölevõtmine ja orjastavad töötingimused.    Suurem karistus tuleb ka juhul, kui tööandja teab, et tegemist on inimkaubanduse ohvriga või ka juhtumite suhtes, kui tegemist on alaealise ebaseadusliku töötamisega. Sellistel puhkudel näeb direktiiv ette nii füüsilistest kui ka juriidilistest isikutest keelu rikkujatele kriminaalkaristuse. Praeguste seaduste järgi ei ole võimalik tööandjat ebaseadusliku välismaalase töölevõtmise eest  kriminaalkorras karistada.    Tööandja on kohustatud teavitama politseid välismaalase töötamisega seotud asjaolude muutumisest ning välismaalase töötamise lõpetamisest ka lühiajalise töötamise puhul.    Lisaks peab tööandja säilitama välismaalase töötamise ajal ja 10 aastat pärast välismaalase töötamise lõpetamist koopiaid andmetest ja dokumentidest, mis tõendavad välismaalase Eestis töötamise õiguslikku alust tema töölevõtmisel ja töötamise ajal.    Kristjan Jõevere  RahvusRinghääling